กบง. มีมติคงราคาขายปลีก LPG เดือนก.ค.59 ไว้ที่ 20.29 บาท/กก.
กบง. มีมติคงราคาขายปลีก LPG เดือนก.ค.59 ไว้ที่ 20.29 บาท/กก. พร้อมปรับเงินส่งเข้ากองทุนน้ำมันฯ เพิ่มขึ้น 0.6607 บาท/กก. โดยจะผลบังคับใช้ตั้งแต่วันที่ 8 ก.ค.59 เป็นต้นไป
7 ก.ค. 2559

นายทวารัฐ สูตะบุตร ผู้อำนวยการสำนักงานนโยบายและแผนพลังงาน (สนพ.) และโฆษกกระทรวงพลังงาน เปิดเผยว่า ที่ประชุมคณะกรรมการบริหารนโยบายพลังงาน (กบง.) วันนี้อนุมัติให้คงราคาขายปลีกก๊าซปืโตรเลียมเหลว (LPG) เดือนก.ค.59 ไว้ที่ 20.29 บาท/กิโลกรัม (กก.)
ทั้งนี้ แม้ว่าสถานการณ์ราคา LPG ในเดือนนี้จะปรับตัวลดลงจากเดือนก่อนหน้าเล็กน้อย ส่งผลให้ราคาต้นทุนเฉลี่ยการจัดหา LPG ทั้งระบบลดลง แต่เนื่องจากในช่วง  5 เดือนที่ผ่านมา (ก.พ.-มิ.ย.) ได้มีการใช้เงินกองทุนน้ำมันเชื้อเพลิง ในส่วนของ LPG ชดเชยราคาเพื่อรักษาระดับราคาขายปลีกก๊าซ LPG ในประเทศ จึงเห็นควรให้คงราคาขาย LPG ในเดือนนี้ไว้ในระดับเดิม
สำหรับราคา LPG ในตลาดโลกเดือนก.ค.59 อยู่ที่ระดับ 301 เหรียญสหรัฐฯ/ตัน ลดลงจากเดือนก่อน 43 เหรียญสหรัฐฯ/ตัน ในขณะที่อัตราแลกเปลี่ยนเฉลี่ยเดือนมิ.ย.59 แข็งค่าขึ้นจากเดือนก่อน 0.1418 บาท/เหรียญสหรัฐฯ มาอยู่ที่ 35.4733 บาท/เหรียญสหรัฐฯ ส่งผลให้ราคาต้นทุนเฉลี่ยการจัดหาก๊าซ LPG ทั้งระบบ ซึ่งเป็นราคาซื้อตั้งต้นของก๊าซ LPG (LPG Pool) ลดลง 0.6607 บาท/กก. จาก 13.9150 บาท/กก. เป็น 13.2543 บาท/กก.
พร้อมกันนี้ กบง.ให้ปรับอัตราเงินส่งเข้ากองทุนน้ำมันฯ เพิ่มขึ้น 0.6607 บาท/กก. จากเดิมกองทุนน้ำมันฯ ชดเชย 0.5960 บาท/กก. เป็นส่งเงินเข้ากองทุนน้ำมันฯ ที่ 0.0647 บาท/กก. ให้มีผลบังคับใช้ตั้งแต่วันที่ 8 ก.ค.59 เป็นต้นไป
ในส่วนของการปรับอัตราเงินส่งเข้ากองทุนน้ำมันฯ ดังกล่าว ส่งผลทำให้กองทุนน้ำมันฯ ในส่วนของก๊าซ LPG มีรายรับประมาณ 22 ล้านบาท/เดือน โดยฐานะสุทธิของกองทุนน้ำมันเชื้อเพลิง ณ วันที่ 3 ก.ค.59 อยู่ที่ 44,461 ล้านบาท แบ่งเป็นบัญชีก๊าซ LPG อยู่ที่ 7,128 ล้านบาท และบัญชีน้ำมันสำเร็จรูป อยู่ที่ 37,333 ล้านบาท
นอกจากนี้ มติคณะรัฐมนตรี (ครม.) เมื่อวันที่ 5 ก.ค.59 เห็นชอบหลักการของร่างประกาศกระทรวงการคลังเรื่อง ปรับลดอัตราภาษีสรรพสามิต (ฉบับที่ ..) เพื่อปรับอัตราภาษีสรรพสามิตน้ำมันเบนซินและน้ำมันอื่นที่คล้ายกัน และน้ำมันดีเซลและน้ำมันอื่นที่คล้ายกัน โดยเป็นการดำเนินการให้มีผลบังคับสอดคล้องกับสภาวการณ์ทางเศรษฐกิจในปัจจุบันและเสริมสร้างเสถียรภาพทางการคลังของประเทศ ซึ่งมีรายละเอียดในการปรับอัตราภาษีสรรพสามิต
ดังนั้น เพื่อให้การดำเนินงานสอดคล้องกับการปรับอัตราสรรพสามิตในข้างต้น และไม่กระทบกับราคาขายปลีกน้ำมันเชื้อเพลิงซึ่งจะเป็นการสร้างภาระให้แก่ผู้บริโภค ที่ประชุมกบง. จึงเห็นชอบให้ปรับอัตราเงินส่งเข้ากองทุนน้ำมันเชื้อเพลิงของน้ำมันเบนซิน น้ำมันแก๊สโซฮอล และน้ำมันดีเซลหมุนเร็วใหม่ โดยคาดว่าจะมีผลพร้อมกับในวันที่มีการปรับอัตราภาษีสรรพสามิตน้ำมัน
 